Dodatok k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 – aktualizácia aktivít na rok 2008 (ďalej len „dodatok“)

Vláda Slovenskej republiky (ďalej len „vláda SR“) sa vo svojom programovom vyhlásení v auguste 2006 v snahe rozvíjať multietnický a multikultúrny charakter spoločnosti občanov Slovenskej republiky zaviazala permanentne bojovať proti všetkým formám rasovej, etnickej, náboženskej a politickej neznášanlivosti. Vláda SR sa ďalej zaviazala viesť permanentný zápas proti diskriminácii, rasizmu, antisemitizmu, xenofóbii, extrémnemu nacionalizmu a šovinizmu a za propagáciu pravdy o holokauste. 
Kľúčovým dokumentom vlády SR naďalej zostáva Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 (ďalej len „akčný plán“). Cieľom akčného plánu je naplniť vnútroštátne i medzinárodné požiadavky na vytváranie tolerantného a demokratického štátu, rozvoja multikultúrneho charakteru a zvýšenia tolerancie v spoločnosti prostredníctvom rôznych aktivít príslušných rezortov, mimovládnych organizácií a ďalších subjektov zaoberajúcich sa touto problematikou. 
Akčný plán na obdobie rokov 2006-2008 je osobitným preventívnym nástrojom vlády Slovenskej republiky v boji proti diskriminácii, rasizmu, antisemitizmu, xenofóbii a ostatným prejavom intolerancie. Zameriava sa na prevenciu a redukciu uvedených negatívnych javov v spoločnosti a takto je prezentovaný aj v zahraničí. Dlhodobým cieľom akčného plánu je zvyšovanie miery tolerancie medzi všetkými obyvateľmi Slovenskej republiky vrátane cudzincov.
Jednotlivé rezorty sa v akčnom pláne zaviazali plniť úlohy, ktoré napomáhajú naplniť ciele a priority, na ktoré je akčný plán určený. Tento dodatok ich zaväzuje naďalej vyvíjať aktivity, ktoré sú naplánované na rok 2008, a to v plnom znení. Ďalej rozširuje predmetný akčný plán o aktivity navrhnuté jednotlivými rezortmi v rámci tematických okruhov, ktoré sú v ich pôsobnosti. 
Vzhľadom na skutočnosť, že plnenie úloh je v mnohých prípadoch nedostatočné (pozri Priebežná správa za rok 2007), bude ich ďalšie plnenie predmetom rokovaní medzirezortnej pracovnej skupiny na realizáciu akčného plánu. Závery vyplývajúce z týchto rokovaní sa premietnu do návrhu akčného plánu na ďalšie roky, ako aj do vyhodnotenia akčného plánu na roky 2006 – 2008. Sekcia ľudských práv a menšín, ktorá je poverená realizáciou a koordináciou akčného plánu bude trvať na dôslednom a komplexnom plnení úloh, ktoré z neho rezortom vyplývajú a spoločne s ďalšími rezortmi bude situáciu riešiť takým spôsobom, aby ciele a priority akčného plánu boli dostatočne naplnené.
Osobitným predmetom rokovaní bude vzťah medzi akčným plánom a ostatnými programami a stratégiami (napr. Koncepcia boja proti extrémizmu, Národný plán výchovy k ľudským právam a pod.), ktorých vzťah a podmienenosť bude nevyhnutné v budúcnosti vyriešiť tak, aby sa obsah jednotlivých úloh vzájomne neprekrýval, ale naopak, aby sa jednotlivé činnosti a aktivity dopĺňali a vytvárali pridanú hodnotu k naplneniu cieľov jednotlivých programov.
Keďže dôležitou súčasťou akčného plánu sú aktivity, ktoré vykonávajú mimovládne organizácie alebo iné subjekty, zaoberajúce sa touto problematikou, súčasťou dodatku je metodické usmernenie pre výber a koordináciu projektov, ktoré nadväzuje na predchádzajúci rok. Jednotlivé subjekty sa budú uchádzať o podporu projektov vo výberovom konaní formou verejnej výzvy. Vybrané projekty budú následne realizované a financované z prostriedkov vyčlenených v rámci rozpočtovej kapitoly Úradu vlády Slovenskej republiky na akčný plán. Všeobecným kritériom bude naplnenie cieľov a priorít akčného plánu.

Niektoré rezorty plánujú v rámci aktualizácie rozšíriť príslušné tematické okruhy o ďalšie aktivity. Ich realizácia sa zabezpečí v súlade so znením § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Príslušné rezorty zabezpečia financovanie jednotlivých aktivít v rámci schválených limitov výdavkov dotknutých rozpočtových kapitol na príslušný rozpočtový rok 2008 bez dodatočných požiadaviek na rozpočet verejnej správy.
Tieto aktivity upravuje nasledujúci zoznam:
Ministerstvo vnútra Slovenskej republiky v spolupráci s Prezídiom Policajného zboru, Úradom hraničnej a cudzineckej polície MV SR a Migračným úradom MV SR
Úloha:
Uskutočniť vzdelávacie aktivity súvisiace s problematikou extrémizmu na útvaroch Riaditeľstva hraničnej polície Sobrance. 

Termín: 2008
Zodpovední: Úrad hraničnej a cudzineckej polície prezídia PZ
Finančné zabezpečenie: z rozpočtovej kapitoly MV SR
Úloha:
Uskutočniť vzdelávacie aktivity súvisiace s problematikou antisemitizmu na útvaroch Riaditeľstva hraničnej polície Sobrance. 

Termín: 2008
Zodpovední: Úrad hraničnej a cudzineckej polície prezídia PZ
Finančné zabezpečenie: z rozpočtovej kapitoly MV SR
Úloha: 
Vyhodnotiť realizáciu projektu policajných špecialistov pre prácu s komunitami v rutinnej prevádzke a modifikovať jeho ďalšiu realizáciu podľa výsledkov hodnotenia.

Termín: priebežne
Zodpovední: Odbor poriadkovej polície prezídia PZ
Finančné zabezpečenie: z rozpočtovej kapitoly MV SR
Úloha: 
Migračný úrad bude naďalej skvalitňovať systém starostlivosti a pomoci osobám, ktoré požiadali na území Slovenskej republiky o azyl, osobám, ktorým je poskytnutá subsidiárna forma ochrany (tzv. doplnková ochrana), ako aj osobám, ktorým bol udelený azyl. Táto pomoc bude zabezpečovaná v spolupráci s mimovládnymi organizáciami prostredníctvom finančnej pomoci ERF II (Európskeho utečeneckého fondu). Budú realizované nasledovné projekty:
•	projekt „Lepšia kvalita života pre všetkých“ realizovaný Slovenskou humanitnou radou od 1.12. 2007-31.12. 2008 v PT Gabčíkovo a PT Rohovce, 
•	projekt „Azyl SK“, realizovaný Spoločnosťou ľudí dobrej vôle od 1. 12. 2007 - 31. 12. 2008 v ZT Humenné a PT Opatovská Nová Ves.
•	projekt „INTAS – integrácia azylantov na Slovensku“, realizovaný Spoločnosťou ľudí dobrej vôle od 1. 12. 2007 - 31. 12. 2008.
Migračný úrad bude naďalej aplikovať bezpečnostné opatrenia na ochranu zraniteľných skupín žiadateľov o azyl (osamelé ženy a dievčatá, osamelé matky s deťmi, maloletí bez sprievodu a pod.) a preventívne pôsobiť proti ich zneužívaniu v zmysle plnenia uznesenia vlády SR č. 635 zo dňa 24. 8. 2005. Tieto činnosti budú realizované prostredníctvom vyššie uvedených projektových zámerov pod názvom „Postupy zamerané na prevenciu sexuálne a rodovo podmieneného násilia voči žiadateľom o udelenie azylu, azylantom a osobám s udelenou doplnkovou ochranou“.

Termín: priebežne
Zodpovední : Migračný úrad MV SR v spolupráci s mimovládnymi organizáciami a UNHCR
Finančné zabezpečenie: ERF, UNHCR
Ministerstvo kultúry Slovenskej republiky
Úloha: 
Prostredníctvom grantového systému Ministerstva kultúry SR, predovšetkým grantových programov Kultúra národnostných menšín a Kultúra znevýhodnených skupín obyvateľstva sa budú podporovať kultúrne aktivity zamerané na predchádzanie diskriminácie a prevenciu proti všetkých formám násilia. 

Termín: 2008
Zodpovední: MK SR
Finančné zabezpečenie: z rozpočtovej kapitoly MK SR
Úloha: 
Ministerstvo kultúry SR bude prostredníctvom organizácií v zriaďovateľskej pôsobnosti ministerstva pokračovať v realizácii kultúrnych aktivít zameraných na zvýšenie tolerancie verejnosti k menšinovým kultúram a tiež aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie s cieľom podporiť rozvoj a poznanie rozmanitosti kultúr jednotlivých národnostných menšín a znevýhodnených skupín obyvateľstva, prehlbovať toleranciu, prispievať k vytváraniu multikultúrneho prostredia a rozvoju procesu sociálnej inklúzie. 

Termín: 2008
Zodpovední: MK SR
Finančné zabezpečenie: z rozpočtovej kapitoly MK SR
Ministerstvo práce, sociálnych vecí a rodiny Slovenskej republiky
Úloha: 
V rámci úlohy 1.7 sa v roku 2008 uskutočnia nasledovné aktivity, za ktoré bude zodpovedný odbor rodovej rovnosti a rovnosti príležitostí MPSVR SR:

1.	Príprava pracovníkov personálneho manažmentu zodpovedných za vykonávanie spoločenskovedných seminárov v útvaroch a zariadeniach Ozbrojených síl SR. Počet účastníkov 40 - 60. Téma: „Integrácia rodového hľadiska do vojenských operácií“. 

Termín: 2008
Zodpovední: Odbor rodovej rovnosti a rovnosti príležitostí
Finančné zabezpečenie: z rozpočtovej kapitoly MPSVR SR

2.	Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Termín: priebežne
Zodpovední: Odbor rodovej rovnosti a rovnosti príležitostí
Finančné zabezpečenie: z rozpočtovej kapitoly MPSVR SR
Úloha: 
V rámci úlohy 5.2 sa v roku 2008 uskutočnia nasledovné aktivity, za ktoré bude zodpovedný odbor rodovej rovnosti a rovnosti príležitostí MPSVR SR:

1.	V rámci činnosti Rady vlády SR pre rodovú rovnosť bude realizované vzdelávanie členov rady, exekutívneho a konzultačného výboru v otázke rodovej rovnosti a dodržiavania zásady rovnakého zaobchádzania s mužmi a ženami. 

Termín: priebežne
Zodpovední: Odbor rodovej rovnosti a rovnosti príležitostí MPSVR SR
Finančné zabezpečenie: z rozpočtovej kapitoly MPSVR SR

2.	V rámci koordinácie horizontálnej priority rovnosť príležitostí bude zabezpečené školenie pre zamestnancov ministerstiev, ktoré sú riadiacimi orgánmi pre jednotlivé operačné programy. 

Termín: priebežne
Zodpovední: Odbor rodovej rovnosti a rovnosti príležitostí MPSVR SR
Finančné zabezpečenie: z rozpočtovej kapitoly ESF

3.	Systematické vzdelávanie zamestnancov ústredných orgánov štátnej správy a zamestnanci územnej samosprávy v oblasti zachovávania zásady rovnakého zaobchádzania s mužmi a ženami.

Termín: priebežne
Zodpovední: Odbor rodovej rovnosti a rovnosti príležitostí 
Finančné zabezpečenie: z rozpočtovej kapitoly MPSVR SR
Ministerstvo výstavby a regionálneho rozvoja SR
Úloha: 
Ministerstvo výstavby a regionálneho rozvoja SR pre zvýšenie dostupnosti bývania pre príjmovo slabšie skupiny obyvateľstva v rámci Programu rozvoja bývania poskytne podporu na výstavbu nájomných bytov formou dotácií.

Termín: priebežne
Zodpovední: MVRR SR 
Finančné zabezpečenie: z rozpočtovej kapitoly MVRR SR

Úloha: 
Ministerstvo výstavby a regionálneho rozvoja SR prostredníctvom Štátneho fondu rozvoja bývania poskytne podporu na výstavbu a obnovu zariadení sociálnych služieb.

Termín: priebežne
Zodpovední: MVRR SR 
Finančné zabezpečenie: z rozpočtovej kapitoly MVRR SR
Ministerstvo školstva SR
V rámci aktualizácie aktivít Národného plánu výchovy k ľudským právam v rezorte školstva na roky 2005 – 2014 sa v roku 2008 uskutočnia nasledovné aktivity:
Úloha: 
Realizovať projekt monitorovania a hodnotenia ľudských práv v školskom prostredí.

Termín: 2008
Zodpovední: MŠ SR, ŠPÚ, ŠŠI, ÚIPŠ
Finančné zabezpečenie: z rozpočtovej kapitoly MŠ SR
Úloha: 
Uskutočniť kvalitatívnu analýzu vybraných učebníc používaných na základných a stredných školách z aspektu výchovy k ľudským právam.

Termín: 2008
Zodpovední: MŠ SR, ŠPÚ 
Finančné zabezpečenie: z rozpočtovej kapitoly MŠ SR
Úloha: 
Uskutočniť sociologický výskum na základných a stredných školách zameraný na zmapovanie spôsobu výučby ľudských práv, analýzy spokojnosti žiakov a učiteľov s doterajšou formou výučby, vzájomných vzťahov v školskom prostredí a návrhy na vylepšenie.

Termín: 2008
Zodpovední: MŠ SR, ÚIPŠ 
Finančné zabezpečenie: z rozpočtovej kapitoly MŠ SR

Okrem toho všetky rezorty, ktoré sú zahrnuté do akčného plánu budú naďalej vyvíjať činnosť v aktivitách naplánovaných na rok 2008, tak ako je to uvedené v akčnom pláne a plniť úlohy, ktoré z neho vyplývajú.

Metodika výberu a koordinácie projektov k naplneniu cieľov akčného plánu.
V roku 2008 sa bude pokračovať vo výbere a hodnotení projektov k akčnému plánu rovnako ako v predchádzajúcom roku - prostredníctvom verejnej výzvy na predkladanie návrhov projektov.
Všetky subjekty bez ohľadu na právnu subjektivitu prejdú jednotným systémom výberu projektov, v ktorom sa bude posudzovať kvalita a prínos k naplneniu cieľov a priorít akčného plánu.
Návrhy projektov budú posudzované a hodnotené odbornou komisiou, ktorá bude poradným orgánom vedúceho Úradu vlády SR a bude zložená prevažne z členov medzirezortnej pracovnej skupiny na realizáciu akčného plánu. Komisia bude vytvorená s cieľom selekcie návrhov projektov. Výsledkom komplexného výberového procesu bude zoznam projektov, ktoré záberom aktivít a stanovenými cieľmi najlepšie odrážajú priority akčného plánu. Vzhľadom na skutočnosť, že niektoré subjekty už majú naplánované aktivity na rok 2008 (príloha k akčnému plánu), pri posudzovaní všetkých projektov sa bude prihliadať aj na túto skutočnosť. Určujúcimi kritériami však bude kvalita predkladaných projektov a prínos k naplneniu cieľov a priorít akčného plánu.
Finančné prostriedky na realizáciu vybraných projektov budú prideľované výhradne formou dotácií podľa pripravovaného výnosu Úradu vlády SR o poskytovaní dotácií v pôsobnosti Úradu vlády SR, ktorý vstúpi do platnosti v priebehu 1. štvrťroka 2008. Medzi oprávnenými predkladateľmi vybraných projektov a Úradom vlády SR bude uzatvorený zmluvný vzťah. Zoznam oprávnených subjektov, ktoré môžu žiadať o dotáciu v rámci akčného plánu, bude uvedený v predmetnom výnose.
Verejná výzva bude odrážať tematické vymedzenie totožné s akčným plánom. Finančné prostriedky sú alokované v rozpočtovej kapitole Úradu vlády SR na financovanie „Programu 06P0201 – Podporné činnosti Úradu vlády SR - Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie“ vo výške 9 500 tis. Sk. 
Okrem toho bude výzva upravovať aj podmienky koordinácie projektov Úradom vlády SR, obsahové a formálne podmienky, ako aj záväzné termíny na splnenie všetkých podmienok.
V prípade, že subjekty, ktoré budú úspešné vo výberovom konaní, majú charakter rozpočtovej alebo príspevkovej organizácie, bude sa postupovať v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.